Medelye stroom in ná Zuma-seun sterfPres. Cyril Ramaphosa. Foto: GCIS Medelye stroom uit verskillende oorde in ná die nuus dat een van voormalige pres. Jacob Zuma se seuns dood is. Maroela Media het vroeër berig Vusi Nhlakanipho Zuma is Sondagaand in die Milpark-hospitaal in Johannesburg dood. Vusi se dood volg op ŉ kort siekbed, maar meer besonderhede oor die oorsaak van sy dood is nog nie bekend nie. Die EFF het in ŉ verklaring op Twitter gesê dié party betuig sy diepste medelye aan Zuma en die res van sy familie. “Wanneer die dood aan die deur klop is dit nooit aangenaam vir enigiemand nie veral nie as die persoon jonk was en sy lewe voor hom gehad het nie. Ons gebede en gedagtes is met die Zuma-familie.” Die ANC het ook sy stem by die koor gevoeg en gesê die party is diep hartseer oor Vusi se “ontydige afsterwe”. Pule Mabe, nasionale woordvoerder van die ANC, het gesê Vusi Zuma was ŉ toegewyde en nederige aktivis. “Sy dade van goedheid en sy sagte siel sal vir altyd in ons harte bly.” Pres. Cyril Ramaphosa, het gesê dat hy namens die regering en alle Suid-Afrikaners “ons diepste medelye met die voormalige president en die Zuma-familie betuig oor die afsterwe van hul geliefde seun. Woorde kan nie die pyn om ŉ jong familielid te verloor beskryf nie. Ons gedagtes en gebede is met die familie en ons wens is dat die Here vir voormalige pres. Zuma krag sal gee.” Vusi was een van vyf kinders wat verwek is uit die huwelik van Zuma en sy derde vrou, Kate Mantsho. Die tweeling Duduzane en Duduzile Zuma is Vusi se broers. Mantsho het in 2000 haar eie lewe geneem.